Κανονισμός (ΕΚ) αριθ. 781/2004 της Επιτροπής

της 26ης Απριλίου 2004

για την τροποποίηση του κανονισμού (ΕΚ) αριθ. 2869/95 της Επιτροπής σχετικά με τα πληρωτέα προς το Γραφείο εναρμόνισης στο πλαίσιο της εσωτερικής αγοράς τέλη (εμπορικά σήματα, σχέδια και υποδείγματα) σε συνέχεια της προσχώρησης της Ευρωπαϊκής Κοινότητας στο Πρωτόκολλο της Μαδρίτης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 40/94 του Συμβουλίου, της 20ής Δεκεμβρίου 1993, για το κοινοτικό σήμα(1), και ιδίως το άρθρο 139,

τον κανονισμό (ΕΚ) αριθ. 2868/95 της Επιτροπής, της 13ης Δεκεμβρίου 1995, περί της εφαρμογής του κανονισμού (ΕΚ) αριθ. 40/94 του Συμβουλίου για το κοινοτικό σήμα(2),

τον κανονισμό (ΕΚ) αριθ. 2869/95 της Επιτροπής, της 13ης Δεκεμβρίου 1995, σχετικά με τα πληρωτέα προς το γραφείο εναρμόνισης τέλη(3),

Εκτιμώντας τα ακόλουθα:

(1) Το άρθρο 142 του κανονισμού (ΕΚ) αριθ. 40/94 του Συμβουλίου (εφεξής "ο κανονισμός") προβλέπει την επιβολή τέλους για διεθνείς αιτήσεις με βάση ένα κοινοτικό σήμα ή με βάση αίτηση για κοινοτικό σήμα στο Γραφείο εναρμόνισης στο πλαίσιο της εσωτερικής αγοράς.

(2) Το άρθρο 154 του ίδιου κανονισμού προβλέπει ότι για τη μετατροπή μια επέκτασης της προστασίας στην Ευρωπαϊκή Κοινότητα μέσω διεθνούς καταχώρισης σε αίτηση εθνικού σήματος ή σε επέκταση της προστασίας στα κράτη μέλη στο πλαίσιο της Συμφωνίας της Μαδρίτης ή του Πρωτοκόλλου της Μαδρίτης ισχύουν τα άρθρα 108 έως 110 τηρουμένων των αναλογιών, και ιδίως το άρθρο 109 παράγραφος 1, προβλέπει ότι το αίτημα μετατροπής δεν θεωρείται υποβληθέν έως ότου καταβληθεί το τέλος μετατροπής.

(3) Το άρθρο 139 παράγραφος 2 του παρόντος κανονισμού προβλέπει ότι το ύψος των τελών που πρέπει να καταβάλλονται στο Γραφείο καθορίζεται κάτα τρόπο ώστε τα αντίστοιχα έσοδα να εξασφαλίζουν, κατ' αρχήν, την ισοσκέλιση του προϋπολογισμού του Γραφείου.

(4) Τα άρθρα 11, 12 και 13 προβλέπουν την πληρωμή των τελών προς το Διεθνές Γραφείο σύμφωνα με τους κανόνες πληρωμής.

(5) Το άρθρο 139 παράγραφος 3 του εν λόγω κανονισμού προβλέπει ότι ο κανονισμός για τα τέλη τροποποιείται σύμφωνα με τη διαδικασία του άρθρου 158.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής για θέματα που αφορούν τα τέλη, τους εκτελεστικούς κανονισμούς και τη διαδικασία των τμημάτων προσφυγών του γραφείου εναρμόνισης στα πλαίσια της εσωτερικής αγοράς (εμπορικά σήματα, σχέδια και υποδείγματα),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2869/95 της Επιτροπής σχετικά με τα πληρωτέα προς το γραφείο εναρμόνισης στο πλαίσιο της εσωτερικής αγοράς τέλη (εμπορικά σήματα, σχέδια και υποδείγματα) τροποποιείται ως εξής:

1. Το άρθρο 2 σημείο 20 έχει ως εξής:

">ΘΕΣΗ ΠΙΝΑΚΑ>"

2. Στο τέλος του άρθρου 2, προστίθενται τα εξής:

">ΘΕΣΗ ΠΙΝΑΚΑ>"

3. Στα άρθρα 2, 3 παράγραφος 3 και 8 παράγραφος 3 στοιχείο β), οι αναφορές σε ECU αντικαθίστανται από αναφορές σε ευρώ.

4. Το άρθρο 6 έχει ως εξής:

"Άρθρο 6

Νομίσματα

Όλες οι πληρωμές, συμπεριλαμβανομένης κάθε μεθόδου πληρωμής που επιτρέπεται από τον Πρόεδρο σύμφωνα με το άρθρο 5 παράγραφος 2, γίνονται σε ευρώ."

5. Μετά από το άρθρο 10 προστίθενται τα ακόλουθα νέα άρθρα 11, 12, 13 και 14:

"Άρθρο 11

Επιμέρους τέλη για διεθνή καταχώριση που η προστασία της επεκτείνεται στην Ευρωπαϊκή Κοινότητα

1. Ο υποψήφιος για διεθνή αίτηση που η προστασία της επεκτείνεται στην Ευρωπαϊκή Κοινότητα οφείλει να καταβάλει στο Διεθνές Γραφείο επιμέρους τέλος για την επέκταση της προστασίας στην Ευρωπαϊκή Κοινότητα, σύμφωνα με το άρθρο 8 παράγραφος 7 του Πρωτοκόλλου της Μαδρίτης.

2. Ο κάτοχος διεθνούς καταχώρισης που υποβάλει άιτημα για εδαφική επέκταση της προστασίας στην Ευρωπαϊκή Κοινότητα σε συνέχεια της διεθνούς καταχώρισης, οφείλει να καταβάλει στο Διεθνές Γραφείο επιμέρους τέλος για την επέκταση της προστασίας στην Ευρωπαϊκή Κοινότητα, σύμφωνα με το άρθρο 8 παράγραφος 7 του Πρωτοκόλλου της Μαδρίτης.

3. Το ποσό του τέλους στο πλαίσιο της παραγράφου 1 ή 2 είναι το ισοδύναμο σε ελβετικά φράγκα, όπως ορίζεται από το Γενικό Διευθυντή του Παγκόσμιου Οργανισμού Πνευματικής Ιδιοκτησίας σύμφωνα με το άρθρο 35 παράγραφος 2 των κοινών κανονισμών, στο πλαίσιο του Πρωτοκόλλου της Μαδρίτης, των ακόλουθων ποσών:

α) στην περίπτωση επιμέρους τέλους: 1875 ευρώ συν, όπου ενδείκνυται, 400 ευρώ για κάθε κατηγορία αγαθών ή υπηρεσιών πέραν της τρίτης·

β) για συλλογικό σήμα, όπως αναφέρεται στον κανόνα 124 παράγραφος 1 του κανονισμού (ΕΚ) αριθ. 2868/95 της Επιτροπής: 3675 ευρώ συν, όπου ενδείκνυται, 800 ευρώ για κάθε κατηγορία αγαθών ή υπηρεσιών πέραν της τρίτης.

Άρθρο 12

Επιμέρους τέλος για την ανανέωση διεθνούς καταχώρισης που η προστασία της επεκτείνεται στην Ευρωπαϊκή Κοινότητα

1. Ο κάτοχος διεθνούς καταχώρισης που η προστασία της επεκτείνεται στην Ευρωπαϊκή Κοινότητα οφείλει να καταβάλει στο Διεθνές Γραφείο, ως μέρος των τελών για ανανέωση της διεθνούς καταχώρισης, επιμέρους τέλος για την επέκταση της προστασίας στην Ευρωπαϊκή Κοινότητα, σύμφωνα με το άρθρο 8 παράγραφος 7 του Πρωτοκόλλου της Μαδρίτης.

2. Το ποσό του τέλους στο πλαίσιο της παραγράφου 1 είναι το ισοδύναμο σε ελβετικά φράγκα, όπως ορίζεται από το Γενικό Διευθυντή του Παγκόσμιου Οργανισμού Πνευματικής Ιδιοκτησίας σύμφωνα με το άρθρο 35 παράγραφος 2 των κοινών κανονισμών, στο πλαίσιο του Πρωτοκόλλου της Μαδρίτης, των ακόλουθων ποσών:

α) στην περίπτωση επιμέρους τέλους: 2300 ευρώ συν 500 ευρώ για κάθε κατηγορία αγαθών ή υπηρεσιών που περιέχονται στη διεθνή καταχώριση πέραν της τρίτης·

β) στην περίπτωση συλλογικού σήματος, όπως αναφέρεται στον κανόνα 124 παράγραφος 1 του κανονισμού (ΕΚ) αριθ. 2868/95 της Επιτροπής: 4800 ευρώ συν 1000 ευρώ για κάθε κατηγορία αγαθών ή υπηρεσιών που περιέχονται στη διεθνή καταχώριση πέραν της τρίτης.

Άρθρο 13

Επιστροφή τελών ύστερα από απόρριψη προστασίας

1. Όταν η απόρριψη αφορά όλα τα αγαθά και τις υπηρεσίες που περιέχονται στην επέκταση της προστασίας στην Ευρωπαϊκή Κοινότητα, το ποσό του τέλους που επιστρέφεται σύμφωνα με το άρθρο 149 παράγραφος 4 ή το άρθρο 151 παράγραφος 4 του κανονισμού του Συμβουλίου (ΕΚ) αριθ. 40/94 ανέρχεται

α) στην περίπτωση επιμέρους τέλους: 1100 ευρώ συν 200 ευρώ για κάθε κατηγορία αγαθών ή υπηρεσιών που περιέχονται στη διεθνή καταχώριση πέραν της τρίτης·

β) στην περίπτωση συλλογικού σήματος: 2200 ευρώ συν 400 ευρώ για κάθε κατηγορία αγαθών ή υπηρεσιών που περιέχονται στη διεθνή καταχώριση πέραν της τρίτης.

2. Όταν η άρνηση αφορά μόνο μέρος των αγαθών και των υπηρεσιών που περιέχονται στην επέκταση της προστασίας στην Ευρωπαϊκή Κοινότητα, το ποσό του τέλους που επιστρέφεται σύμφωνα με το άρθρο 149 παράγραφος 4 ή το άρθρο 151 παράγραφος 4 του κανονισμού ισοδυναμεί με το 50 % της διαφοράς της κατηγορίας των τελών που καταβάλλονται στο πλαίσιο του άρθρου 11 παράγραφος 3 του κανονισμού (ΕΚ) αριθ. 2868/95 της Επιτροπής και της κατηγορίας των τελών που θα καταβάλλονταν στο πλαίσιο του άρθρου 11 παράγραφος 3 του παρόντος κανονισμού εάν η επέκταση της προστασίας στην Ευρωπαϊκή Ένωση είχε συμπεριλάβει μόνο εκείνα τα αγαθά και τις υπηρεσίες για τα οποία συνεχίζει να προστατεύεται η διεθνής καταχώριση στην Ευρωπαϊκή Κοινότητα.

3. Η επιστροφή εκτελείται αφού εκδοθεί ανακοίνωση από το Διεθνές Γραφείο σύμφωνα με τον κανόνα 113 παράγραφος 2 στοιχείο β) έως δ) ή τον κανόνα 115 παράγραφος 3 στοιχείο β) έως δ) και παράγραφος 4 του κανονισμού (ΕΚ) αριθ. 2868/95 της Επιτροπής.

4. Η επιστροφή καταβάλλεται στον κάτοχο της διεθνούς καταχώρισης ή στον εκπρόσωπό του.

Άρθρο 14

Τα άρθρα 1 έως 10 δεν ισχύουν για επιμέρους τέλος το οποίο πρέπει να καταβληθεί στο Διεθνές Γραφείο."

Άρθρο 2

Ο παρών κανονισμός τίθεται σε ισχύ τη ημερομηνία έναρξης ισχύος του Πρωτοκόλλου της Μαδρίτης, σε ό,τι αφορά την Ευρωπαϊκή Κοινότητα. Η ημερομηνία έναρξης ισχύος του παρόντος κανονισμού δημοσιεύεται στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Απριλίου 2004.

Για την Επιτροπή

Frederik Bolkestein

Μέλος της Επιτροπής

(1) ΕΕ L 11 της 14.1.1994, σ. 1.

(2) ΕΕ L 303 της 15.12.1995, σ. 1.

(3) ΕΕ L 303 της 15.12.1995, σ. 33.